ไฟแนนซ์ทูเดย์
โครงการรถคันแรกก็ยังอลเวงไม่เลิก เมื่อ บุญทรง เตริยาภิรมย์ รมช.คลัง
8 ธ.ค. 2554

โครงการรถคันแรกก็ยังอลเวงไม่เลิก เมื่อ บุญทรง เตริยาภิรมย์ รมช.คลัง 
ดูแลกรมสรรพสามิตออกมาฟันธงว่า รถนำเข้าของบริษัท ฮอนด้า กรณีพิเศษจากปัญหาน้ำท่วมได้สิทธิรถคันแรกเสมือนผลิตในประเทศ




แต่ปรากฏว่า เบญจา หลุยเจริญ อธิบดีกรมสรรพสามิต ออกมาสวนทางว่าไม่ได้ ส่วน ธีระชัย ภูวนาถนรานุบาล รมว.คลัง ก็ลอยตัวเหนือปัญหาทั้งยังไม่ให้ความเห็นเรื่องนี้ ทำให้นโยบายรถคันแรกยังเละเป็นโจ๊กได้ไม่มีสิ้นสุด
...แม้ว่า รมว.คลัง จะกลืนน้ำลายไม่ให้ธนาคารออมสินปล่อยกู้รายใหญ่ แต่เสนอเรื่องให้คณะรัฐมนตรีเห็นชอบธนาคารออมสินปล่อยกู้นิคมสร้างเขื่อนวงเงิน 1.5 หมื่นล้าน ดอกเบี้ยต่ำติดดิน 0.01% ต่อปี เป็นเวลา 7 ปี แต่ก็ยังไม่มีใครสนใจกู้ เพราะไม่มั่นใจฝีมือรัฐบาลบริหารน้ำท่วมจะเอาไม่อยู่ น้ำท่วมล้อมนิคมถึงไม่เข้าก็ผลิตไม่ได้ขายสินค้าไม่ได้อยู่ดี
ขณะที่การปล่อยกู้ฟื้นฟูน้ำท่วมเอสเอ็มอี ของธนาคารเพื่อพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ เอสเอ็มอีแบงก์ยังได้แต่ตีฆ้องร้องเป่า แต่การปล่อยจริงไม่คืบ เพราะรัฐบาลไม่ได้ให้นโยบายเป็นรายลักษณ์อักษร ทำให้แบงก์กลัวว่าปล่อยไปแล้วเสียหายจะโดนเช็คบิลตามมาที่หลัง